༄། ། སྨོན་འཇུག་དོན་དམ་སེམས་བསྐྱེད་ཀྱི་ཆོ་ག་ཡིད་བཞིན་ནོར་བུ། །  ཨོཾ་སྭ་སྟི། བདེ་ཆེན་བྱང་སེམས་དབྱེར་མེད་རང་བཞིན་སྐུ། ། ཐུབ་མཆོག་དེ་སྲས་འཁོར་འདས་དགེ་ལེགས་ཀྱི། ། གཏེར་དབང་རྒྱལ་པོ་བླ་མ་རིན་ཆེན་ལ། ། ཕྱག་འཚལ་བསྟོད་དེ་འགྲོ་མགོན་དེ་ཉིད་ཀྱིས། ། སེམས་བསྐྱེད་ཆོ་གའི་རིམ་པ་ཕལ་ཆེར་དུས། ། བདག་ལའང་མངོན་པར་བཀའ་བསྩལ་དེ་ཡི་སྒྲོས། ། བློ་གསལ་ཡུལ་མིན་བདག་མིན་འོན་ཀྱང་ནི། ། དེ་ལྟའི་དྲིན་བརྟེན་འདིར་གསལ་ཡི་གེར་འབྲི། འདི་ལྟར་འདས་པ་དང་མ་བྱོན་པ་དང་ད་ལྟར་ཕྱོགས་བཅུ་དུས་གསུམ་གྱི་དེ་བཞིན་གཤེགས་པ་ཐམས་ཅད་ཀྱི་སྐུ་གསུང་ཐུགས་དབྱེ་བ་མེད་པའི་ངོ་བོ་ཚད་མེད་པའི་བྱང་ཆུབ་ཀྱི་སེམས་རྣམ་པ་གཉིས་འདྲེས་པའི་རང་བཞིན། མི་ཟད་རྒྱན་གྱི་འཁོར་ལོའི་འཕྲིན་ལས་ནམ་མཁའ་དང་མཉམ་པའི་སེམས་ཅན་ཐམས་ཅད་སྨིན་པ་དང་གྲོལ་བར་མཛད་པ། ཐམས་ཅད་བདེ་བ་ཆེན་པོའི་ས་ལ་ངེས་པར་འགོད་པ། འགྲོ་བའི་མགོན་པོ་བླ་མ་རིན་པོ་ཆེའི་ཞལ་སྔ་ནས། བྱང་ཆུབ་མཆོག་ཏུ་སེམས་བསྐྱེད་པའི་ཆོ་ག་གསུངས་པ་ནི། འདི་ལྟར། དེ་ཡང་བྱང་ཆུབ་མཆོག་ཏུ་སེམས་བསྐྱེད་པ་ཞིག་ཞུ་འཚལ། ནམ་མཁའ་དང་མཉམ་པའི་སེམས་ཅན་ཐམས་ཅད་བདེ་བ་དང་ལྡན། སྡུག་བསྔལ་དང་བྲལ། བླ་ན་མེད་པ་ཡང་དག་པར་རྫོགས་པའི་བྱང་ཆུབ་རིན་པོ་ཆེ་ཐོབ་པར་བྱ། དེའི་ཆེད་དུ་བདག་གིས་སྤྱིར་སངས་མ་རྒྱས་ཀྱི་བར་དུ་ལུས་ངག་ཡིད་གསུམ་པོ་དགེ་བ་ལ་བཀོལ་སྙམ་དུ་བསམ། མ་ཤིའི་བར་དུ་ལུས་ངག་ཡིད་གསུམ་དགེ་བ་ལ་བཀོལ། དུས་དེ་རིང་ནས་བཟུང་སྟེ། སང་ཉི་མ་ད་ཙམ་གྱི་བར་དུ་ལུས་ངག་ཡིད་གསུམ་པོ་དགེ་བ་ལ་བཀོལ་སྙམ་དུ་བསམ། དེ་ནས་ཐམས་ཅད་ཐུགས་དམ་ལ་མཉམ་པར་བཞག་ནས། ཆོས་གསན་པར་ཞུ་འཚལ། ཐུགས་དམ་ཡང་བསྲུང་བའི་འཁོར་ལོ་གལ་ཤིན་ཏུ་ཆེ་བ་ལགས་ཏེ། དེ་ཡང་། དགེ་བའི་བཤེས་གཉེན་ཞང་ཞུང་གིས་གླང་རི་ཐང་དུ་བསྲུང་བའི་འཁོར་ལོ་སྒོམ་དུ་མ་བཅུག་པར་བྱང་ཆུབ་མཆོག་ཏུ་སེམས་བསྐྱེད་པར་མཛད་པས། དགེ་འདུན་འགའ་རེ་གྲོངས་ཆད་དུ་གྱུར་པ་ཡིན། དེ་ཡང་བསྲུང་བའི་འཁོར་ལོ་འདི་ལྟར་དུ་སྒོམ་པས། མི་མཐུན་པའི་རྐྱེན་དང་བར་ཆད་ཟློག་པ་དང་། མཐུན་ཕྱོགས་ཐམས་ཅད་བཀྲ་ཤིས་དང་བདེ་ལེགས་འབྱུང་བ་ཡིན་པས་ཐུགས་ཕུན་སུམ་ཚོགས་པ་མ་ཡེངས་པར་སྒོམ་པར་ཞུ་འཚལ། ཡུལ་རིས་དང་རྒྱལ་ཁམས་འདི་ཐམས་ཅད་ཇོ་བོ་ཐུགས་རྗེ་ཆེན་པོ་འཕགས་པ་སྤྱན་རས་གཟིགས་དབང་ཕྱུག་གི་སྐུ་ཤིན་ཏུ་ཆེ་བ་ཞིག་བསྒོམ། དེའི་ཐུགས་ཁར་རྗེ་བཙུན་ཁྲོ་བོའི་རྒྱལ་པོ་མི་གཡོ་བ་བཞུགས་པར་བསམ། དེའི་ཐུགས་ཁར་ཁྱེད་རང་སོ་སོའི་ཡི་དམ་གྱི་ལྷ་གང་ཡིན་པ་ཝལ་གྱིས་བསྒོམ། དེ་ཐེག་པ་ཆེན་པོ་གསང་སྔགས་སུ་བསྲུང་བའི་འཁོར་ལོ་དཔག་ཏུ་མེད་པ་ཞིག་གསུངས་ཀྱང་འདི་ལས་ཟབ་པ་མེད་པ་ཡིན། དེ་ནས་ཐུགས་དམ་དེའི་ངང་ལ་མ་ཡེངས་པར་མཛད་ནས་ཆོས་གསན་པ་ཞུ་འཚལ་ལོ། ། དེ་ལ་འཇིག་རྟེན་གསུམ་གྱི་མགོན་པོ་བླ་མའི་རིན་པོ་ཆེའི་ཞལ་མངའ་ནས། ངེད་རང་ཐམས་ཅད་འཇིག་རྟེན་འདིར་ཡུན་རིང་པོ་མི་སྡོད་མི་རྟག་པ་ཡིན། དེ་ལ་དམ་པའི་ཆོས་རིན་པོ་ཆེ་མ་གཏོགས་པ་གང་གིས་ཀྱང་མི་ཕན་པ་ཡིན་ཏེ། རྫོགས་པའི་བྱང་ཆུབ་ཏུ་སངས་མ་རྒྱས་པར་སོང་ན་བདེ་བ་གཏན་མེད་པ་ཡིན་པས། སངས་རྒྱ་བར་བྱེད་པའི་རྒྱུ་ངེས་པ་བྱང་ཆུབ་ཀྱི་སེམས་རིན་པོ་ཆེ་ལགས་ཏེ། རྒྱུ་དེ་མེད་པར་སོང་ན་འབྲས་བུ་སངས་རྒྱས་མི་འབྱུང་བ་ཡིན་པས་ན། མེད་ན་མི་འབྱུང་བའི་རྒྱུ་འབྲས་བགྱི་བ་ལགས་པས། བྱང་ཆུབ་ཀྱི་སེམས་རིན་པོ་ཆེ་བསྐྱེད་པར་བྱེད་པ་གལ་ཆེ་བ་ལགས་སོ། ། འོ་ན་དེ་ལྟ་བུའི་བྱང་ཆུབ་ཀྱི་སེམས་གང་ལ་གསུང་སྙམ་པར་སོང་ན། བཅོམ་ལྡན་འདས་འཁོར་དང་བཅས་པ། ཡུལ་དགྲ་མཐའ་བྱ་བར་བྱོན་པའི་དུས་སུ། རྟ་ཆག་གསོལ་དགོས་པ་བྱུང་བ་ཡིན་པར་གདའ། དེའི་དུས་ན་འཕགས་པ་ཀུན་དགའ་བོས། བུ་མོ་ཞིག་ལ་རྟ་ཆག་དྲུར་བཅུག་པ་ལ། བུ་མོ་དེ་ན་རེ། འཕགས་པས་གཏམ་བག་ཏེ་སྟེར་ན་ངས་རྟ་ཆག་དྲུ་བྱ་བ། སངས་རྒྱས་བྱ་བ་ཅི་ལ་ཟེར་བ་ཡིན་ཞུས་པས། དེ་ལ་འཕགས་པའི་དགོངས་པ་ལ། ཡང་དག་པར་རྫོགས་པའི་སངས་རྒྱས་ཀྱི་སྐུ་ཆེ་བའི་ལོ་རྒྱུས་བཤད་པས་ནི་མོས་མི་གོ། ། འཁོར་ལོས་བསྒྱུར་བའི་རྒྱལ་པོའི་ཆེ་བའི་ཡོན་ཏན་བཤད་པར་སོང་ན་གོ་སྟེ་འོང་དགོངས་ནས་བཤད་པ་ཡིན་པར་གདའ། དེ་ནས་བཙུན་མོ་རིན་པོ་ཆེ་བཤད་པའི་སྐབས་སུ། མོ་ན་རེ་ཆག་དྲུས་པའི་དགེ་བའི་རྩ་བས། བཙུན་མོ་རིན་པོ་ཆེ་གྱུར་ཅིག། ཞེས་སྨོན་ལམ་བཏབ་པས། དེ་ཕྱིས་ཀྱི་དུས་ན་བཅོམ་ལྡན་འདས་ཀྱིས་གསན་ནས། འཕགས་པ་ཀུན་དགའ་བོ་ལ་ཁྱོད་ཀྱིས་མ་ལེགས་པ་བྱས། དེའི་དུས་ན་ཡང་དག་པར་རྫོགས་པའི་སངས་རྒྱས་ཀྱི་སྐུ་ཆེ་བའི་ཡོན་ཏན་བཤད་པར་སོང་ན། མོ་དེ་ལ་མོས་པས་སངས་རྒྱ་བ་ཡིན་པ་ལ། ཁྱོད་ཀྱི་འཁོར་ལོས་བསྒྱུར་བའི་རྒྱལ་པོའི་ལོ་རྒྱུས་བཤད་པས། མོ་དེ་ལ་སྨོན་པས། དེའི་ཇོ་མོར་འོང་འདུག་གསུང་སྐད། དེས་ན་ཡང་དག་པར་རྫོགས་པའི་སངས་རྒྱས་ཀྱི་སྐུ་ཆེ་བའི་ཡོན་ཏན་བཤད་པར་སོང་ན། དེ་ལ་སྨོན་པས། དེས་རྫོགས་པའི་བྱང་ཆུབ་ཏུ་སངས་རྒྱ་བར་སོང་བ་ལ། བྱང་ཆུབ་ཀྱི་སེམས་བགྱི་བ་ལགས་སོ། ། དེ་ལྟ་བུའི་བྱང་ཆུབ་ཀྱི་སེམས་དེ་སངས་རྒྱས་ལ་བརྟེན་པ་དང་། ཆོས་ལ་བརྟེན་པ་དང་། དགེ་འདུན་ལ་བརྟེན་པ་གསུམ་ཡིན་གསུངས། དེ་ལ་ཐོག་མར་སངས་རྒྱས་ལ་བརྟེན་པ་བགྱི་བ་ལགས་ཏེ། བཅོམ་ལྡན་འདས་ཐུབ་པ་ཆེན་པོ་ལ། རྫ་མཁན་གྱི་བུ་ཁྱེའུ་སྣང་བྱེད་ཅེས་བྱ་བས་མཆིལ་ལྷམ་དང་ས་སྣ་ལྔའི་འགྲོན་བུ་དང་། གདུགས་ཚོད་ལ་སོགས་པ་དྲངས་ནས། དེ་བཞིན་གཤེགས་པ་ཁྱེད་སྐུ་ཅི་འདྲ་དང་། འཁོར་དང་སྐུ་ཚེའི་ཚད་དང་ཞིང་ཁམས་དང་། ། དེ་བཞིན་མཚན་མཆོག་བཟང་པོ་ཅི་འདྲ་བ། ། དེ་འདྲ་ཁོ་ནར་བདག་ཀྱང་འགྱུར་བར་ཤོག། ཅེས་པའི་སྨོན་ལམ་བཏབ་པས། ཕྱིས་ཀྱི་དུས་སུ་མངོན་པར་རྫོགས་པར་སངས་རྒྱས་པ་བཅོམ་ལྡན་འདས་བསྟན་པའི་བདག་པོ་འདི་ཉིད་ཡིན་པར་གསུངས་པས། དེ་སངས་རྒྱས་ལ་བརྟེན་པ་ལགས་སོ། ། ད་ནི་དགེ་འདུན་ལ་བརྟེན་བགྱི་བ་ལགས་ཏེ། དགེ་བསྙེན་ཆེན་པོ་ལི་ཙ་བྱི་དྲི་མ་མེད་པ་བྱ་བ་དེ་སྙུང་བའི་དུས་ན། རྗེ་བཙུན་འཇམ་དབྱངས་ལ་སོགས་པ་ཐམས་ཅད་སྙུན་དྲི་ལ་བྱོན་པ་ཡིན་པར་གདའ། དེའི་དུས་ན་མེ་ཏོག་གི་ཆར་བསམ་གྱིས་མི་ཁྱབ་པ་འབབ་པའི་མེ་ཏོག་དེ་དག། བྱང་ཆུབ་སེམས་དཔའ་རྣམས་ཀྱིས་མ་སྤྲུགས་ཀྱང་སྐུ་ལུས་ལ་མི་འགོ་ལ། ཉན་ཐོས་རྣམས་ཀྱིས་ནི་སྤྲུགས་ཀྱང་འབྱར་ནས་བྱུང་བ་ཡིན་པར་གདའ། དེ་ལ་ཁྱིམ་བསྲུངས་ཀྱི་ལྷ་མོ་རྣམས་ཀྱིས་ཁྱེད་ཉན་ཐོས་རྣམས་ཀྱིས་ནི། མེ་ཏོག་ཕར་སྤྲུགས་ཀྱང་ལུས་ལ་འགོ་བའི་རྒྱུ་མཚན་འདོད་པ་ལ་འཇིགས་པས་དེ་ལྟར་འབྱུང་བ་ཡིན་ཞིང་། བྱང་ཆུབ་སེམས་དཔའ་རྣམས་ཀྱིས་མ་སྤྲུགས་ཀྱང་མི་འགོ་བའི་རྒྱུ་མཚན་འདོད་པ་ལ་མི་འཇིགས་པས། དེ་ལྟར་དུ་འབྱུང་བ་ཡིན་བྱ་བ་ཟེར་བ་ལ། འོ་ན་ཁྱེད་རྣམས་ལ་ཡང་མི་འགོ་བ་འདུག་པས། ཁྱེད་རྣམས་ཀྱང་བྱང་ཆུབ་སེམས་དཔའ་ཡིན་ཟེར་སྐད། ངེད་རྟེན་གྱིས་གང་ཟག་འདི་ལྟ་བུ་བརྟེན་པ་ལ་བྱང་ཆུབ་སེམས་དཔའ་མ་ཡིན་པ་འོས་ཅི་ཡོད་བྱ་བ་གསུངས་པ་ཡིན་པར་གདའ། དེ་དགེ་འདུན་ལ་བརྟེན་པ་ལགས། དེ་ནས་ཆོས་ལ་བརྟེན་པ་ལ་གསུམ་ཡིན་གསུང་། ལུག་རྫི་ལྟ་བུའི་བྱང་ཆུབ་སེམས་དཔའ་དང་། རྗེ་དཔོན་ལྟ་བུའི་བྱང་ཆུབ་སེམས་དཔའ་དང་། གཉན་པ་ལྟ་བུའི་བྱང་ཆུབ་སེམས་དཔའ་དང་གསུམ་ལས། དང་པོ་ནི་སེམས་ཅན་ཐམས་ཅད་སྔོན་ལ་རྫོགས་པའི་བྱང་ཆུབ་ཏུ་སངས་རྒྱས། རང་ཉིད་ཕྱི་ནས་སངས་རྒྱ་བར་འདོད་པ་དེ་ལ་གསུང་བ་ཡིན་ཏེ། དེ་ཡང་དཔེར་ན་གང་ལྟ་བུ་ཡིན་སྙམ་ན། རྗེ་བཙུན་སྤྱན་རས་གཟིགས་དབང་ཕྱུག་གི་ཐུགས་དགོངས་སམ་སྨོན་ལམ་དང་འདྲ་བ་ཡིན་ཏེ། རྗེ་བཙུན་སྤྱན་རས་གཟིགས་ཀྱིས་སེམས་ཅན་ཐམས་ཅད་སྔོན་ལ་རྫོགས་པའི་བྱང་ཆུབ་ཏུ་སངས་མ་རྒྱས་ཀྱི་བར་དུ་བདག་སངས་རྒྱ་བར་མ་གྱུར་ཅིགསྙམ་པའི་སྨོན་ལམ་བཏབ་པ་དེ་ལྟ་བུ་ཡིན་ཏེ། དེ་ལུག་རྫི་ལྟ་བུའི་བྱང་ཆུབ་ཀྱི་སེམས་ལགས། གཉིས་པ་ནི། རང་ཉིད་སྔོན་ལ་རྫོགས་པའི་བྱང་ཆུབ་ཏུ་སངས་རྒྱས་ནས། སེམས་ཅན་ཐམས་ཅད་ཕྱིས་ནས་སངས་རྒྱ་བ་འདོད་པ་དེ་ལ་གསུངས་པ་ཡིན་ཏེ། དེ་རྗེ་དཔོན་ལྟ་བུའི་བྱང་ཆུབ་ཀྱི་སེམས་ལགས། དེ་ནས་གཉན་པ་ལྟ་བུའི་བྱང་ཆུབ་ཀྱི་སེམས་ནི་རང་གཞན་ཐམས་ཅད་དུས་མཉམ་དུ་རྫོགས་པའི་བྱང་ཆུབ་ཏུ་སངས་རྒྱ་བར་འདོད་པ་དེ་ལ་གསུང་བ་ཡིན་ཏེ། ད་ལྟ་ངེད་རང་གིས་དུས་རྒྱུན་ཏུ་ཕྱག་ལེན་ལ་འདེབས་པའི་རིམ་པ་འདི་ལ་གསུངས་པ་ཡིན། དེ་བས་ན་དེ་བསྐྱེད་པའི་བླ་མ་ལ་ཡང་དག་པར་རྫོགས་པའི་སངས་རྒྱས་ཀྱི་འདུ་ཤེས་བསྐྱེད། མཆོད་པའི་སྤྲིན་ཕུང་ཐམས་ཅད་ཀྱིས་མཆོད། ལུས་ལོངས་སྤྱོད། ཁར་རྗེ་དབང་ཐང་། ཡུལ་རིས་དང་རྒྱལ་ཁམས་ཐམས་ཅད་ཀྱིས་མཆོད་ནས། གསོལ་བ་བཏབ་བོ། ། མེ་ཏོག་རེ་ཕྱག་ཏུ་བཟུང་ནས་རྗེས་ཟློས་མཛད་པ་ཞུ་འཚལ། སློབ་དཔོན་དགོངས་སུ་གསོལ། ཇི་ལྟར་སྔོན་གྱི་དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་བཅོམ་ལྡན་འདས་རྣམས་དང་། ས་ཆེན་པོ་ལ་རབ་ཏུ་བཞུགས་པའི་བྱང་ཆུབ་སེམས་དཔའ་སེམས་དཔའ་ཆེན་པོ་རྣམས་ཀྱིས། ཇི་ལྟར་ཐུགས་རིན་པོ་ཆེ་བསྐྱེད་པར་མཛད་པ་དེ་བཞིན་དུ་སློབ་དཔོན་གྱིས་བདག་བླ་ན་མེད་པ་ཡང་དག་པར་རྫོགས་པའི་བྱང་ཆུབ་ཏུ་སེམས་བསྐྱེད་པར་མཛད་དུ་གསོལ། ཞེས་ལན་གསུམ་བརྗོད་པའི་རྗེས་ལ། སློབ་དཔོན་གྱིས་ཐབས་ཡིན་ཞེས་པ་དང་། ཡུལ་གྱིས་ལེགས་སོ་ཞེས་བརྗོད་ལ། མེ་ཏོག་རེ་འཐོར་དུ་བཅུག་སྟེ་མེ་ཏོག་གཏོར་བ་ཐམས་ཅད་ཀྱང་། བླ་མ་དམ་པའི་དབུའི་ཐོག་ཏུ་གཏོར་བས། མེ་ཏོག་གི་གདུགས་ཆེན་པོ་རེ་རེར་གྱུར་པར་བསམ་ནས། རང་གིས་མགོ་ཐོག་ན་ཡར་འཐོར་བ་ཡིན་ཏེ། དེ་ལྟར་ཡང་། འདུས་པ་རིན་པོ་ཆེའི་ཏོག་ལས། མེ་ཏོག་གང་གིས་ཁྱོད་ལ་མངོན་གཏོར་བས། ། ཕྱོགས་བཅུ་ཀུན་ཏུ་དེ་དག་གདུགས་གྱུར་ཏེ། ། དུས་ཀུན་བདེ་བའི་འབྱུང་གནས་ཞིང་དུ་ནི། ། རྐང་གཉིས་གཙོ་བོའི་དབུ་ལ་གདུགས་སུ་ཤོག། ཅེས་གསུངས་པའོ། ། ད་རུང་ལན་གྲངས་མང་དུ་འཚལ་བས་སོ་བདུན་རེ་མཛད་པར་ཞུ་འཚལ། དེ་ལྟ་བུའི་བྱང་ཆུབ་ཀྱི་སེམས་དེ་སྐྱེ་བར་བྱེད་པའི་ཕྱིར་དུ་དཔག་ཏུ་མེད་པ་ཞིག་གསུངས་ཀྱང་། མདོར་བསྡུས་ན་བཞིར་འདུས་པ་ཡིན་ཏེ། བསོད་ནམས་ཀྱིས་ཚོགས་རྒྱ་ཆེན་པོ་བསགས་པ་ལས་བྱང་ཆུབ་ཀྱི་སེམས་སྐྱེ་བ་དང་། སྐྱབས་འགྲོ་ཁྱད་པར་ཅན་བྱས་པ་ལས་སྐྱེ་བ་དང་། ཚད་མེད་པ་བཞི་ལ་བློ་སྦྱངས་པ་ལས་སྐྱེ་བ་དང་། རྒྱུའི་གཙོ་བོ་བླ་མ་ལ་ཡང་དག་པར་རྫོགས་པའི་སངས་རྒྱས་ཀྱི་འདུ་ཤེས་བསྐྱེད་པ་ལས་བྱང་ཆུབ་ཀྱི་སེམས་སྐྱེ་བ་དང་བཞི་ཡིན། དེ་ཡང་བསོད་ནམས་ཀྱི་ཚོགས་བསགས་པ་བྱ་བ་བགྱི་བ་ལགས་ཏེ། འདིར་འབྲས་བུ་རྒྱུས་དཔོག་ན་གོང་དུ་བསོད་ནམས་ཀྱི་ཚོགས་མ་བསགས་པར་སོང་ན། ད་ལྟར་ཡང་སེམས་བསྐྱེད་པ་ལྟ་སྨོས་ཀྱང་ཅི་དགོས། རྣ་ལམ་དུ་ཡང་ཐོས་པར་དཀའ་བ་ཡིན་ནོ། ། དེ་ལྟར་ཡང་། སངས་རྒྱས་རྣམས་ལ་བཀུར་སྟི་བྱས། ། དེ་ལས་དགེ་བའི་རྩ་བ་ཀུན། ། དགེ་བའི་བཤེས་ཀྱིས་མགོན་བྱས་པ། ། འདི་ཉན་པ་ཡི་སྣོད་ཡིན་ནོ། ། ཞེས་གསུངས་པ་དང་། གཞན་ཡང་བཅོམ་ལྡན་འདས་ཀྱིས། ཁ་བ་ཅན་ན་ཡོད་པའི་སྐྱེས་པ་དང་བུད་མེད་ཤེས་རབ་ཀྱི་ཕ་རོལ་ཏུ་ཕྱིན་པ་ལ་དད་པ་རྣམས་ནི། ཕྱིར་མི་ལྡོག་པར་ལུང་བསྟན་ཏེ། དེ་ཐམས་ཅད་ངའི་འཁོར་གྱིས་དཀྱིལ་འཁོར་འདི་ཉིད་ན་ཡོད་པ་རིག་པར་བྱའོ། ། ཅེས་གསུངས་པས། དེས་ན་བསོད་ནམས་ཀྱི་ཚོགས་དཔག་ཏུ་མེད་པ་བསགས་པ་ལགས། དེ་ནས་སྐྱབས་སུ་འགྲོ་བ་ཁྱད་པར་ཅན་བྱ་བ་ལགས་ཏེ། དེ་ཡང་གོང་དུ་སྐྱབས་སུ་འགྲོ་བ་མ་བྱས་པར་སོང་ན། ད་ལྟ་ལྷ་དཀོན་མཆོག་གསུམ་གྱི་སྒྲ་རྣ་ལམ་དུ་ཡང་ཐོས་པར་མི་འགྱུར་བ་ཡིན་པས། དེས་ན་སྐྱབས་སུ་འགྲོ་བ་ཡང་དཔག་ཏུ་མེད་པ་བྱས་པ་ལགས། ཚད་མེད་པ་བཞི་ལ་བློ་སྦྱངས་པ་འདི་ཤིན་ཏུ་དཀའ་བ་ཡིན་ཏེ། འོན་ཀྱང་བོད་ཐེག་པ་ཆེན་པོའི་རིགས་ཅན་ཡིན་པས། ཇོ་བོ་ཐུགས་ཆེན་པོས་བྱིན་གྱིས་བརླབས་པ་ཅི་རིགས་པ་མངའ་བ་ཡིན་པས། རྒྱུའི་གཙོ་བོ་བླ་མ་ལ་ཡང་དག་པར་རྫོགས་པའི་སངས་རྒྱས་ཀྱི་འདུ་ཤེས་བསྐྱེད་པ་རྣམས་ལ་ཇི་ལྟ་བ་བཞིན་དུ་མངའ། མི་མངའ་ཡང་བསྐྱེད་པར་ཞུ་འཚལ། དེ་ལྟར་རྒྱུ་བཞི་པོ་ཁྱེད་ལ་ཚང་། རྐྱེན་བླ་མ་དམ་པས་བྱས་ནས། རྒྱུ་རྐྱེན་གྱི་རྟེན་ཅིང་འབྲེལ་བར་འབྱུང་བ་འཛོམས་པ་ལས། ཁྱེད་ལ་བྱང་ཆུབ་ཀྱི་སེམས་བསྐྱེད་པ་ཡིན་གསུང་། དེ་ཡང་བསོད་ནམས་ཀྱིས་ཚོགས་གསོག་པ་ལ། སྤྱིར་བསོད་ནམས་ཀྱི་ཚོགས་མཐའ་དག་གསོག་དགོས་པ་ལགས། སྒོས་བྱེ་བྲག་ཏུ་འདི་ལྟར་སྒོམ་པར་ཞུ་འཚལ། ཁྱེད་རང་ཐམས་ཅད་ཀྱི་མདུན་འདིར་མཚོ་ཤིན་ཏུ་བསྔོ་བ། འཇམ་པ་འབོལ་བ་དྭངས་པ། ཡིད་དུ་འོང་བ་བསམ་གྱིས་མི་ཁྱབ་པ་དེ་ལྟ་བུ་ཞིག་བསམ། མཚོ་དེའི་ནང་ན་པདྨའི་སྡོང་པོ་ཆེན་པོ། རྒྱུ་བསོད་ནམས་དང་ཡེ་ཤེས་ཀྱི་ཚོགས་གཉིས་ལས་གྲུབ་པ། ནོར་བུ་རིན་པོ་ཆེའི་སྡོང་པོ་ཡལ་ག་དང་ལོ་འདབ་ཐམས་ཅད་རྡོ་རྗེ་རིན་པོ་ཆེ་ལས་གྲུབ་པ། རྩ་བ་ཡེ་ཤེས་ཀྱི་རྡོ་རྗེ་དབང་ཆེན་གསེར་གྱི་ས་གཞི་མན་ཆད་ན་མར་ལ་ཏལ་གྱིས་སླེབ་པའི་པདྨའི་སྡོང་པོ་བསམ་གྱིས་མི་ཁྱབ་པ་ཞིག་སྐྱེས་པར་བསམ། པདྨའི་སྡོང་པོ་དེའི་དབུས་ཀྱི་ལྟེ་བ་ལ། གདན་གཞི་བརྩིགས་ཀྱི་སྟེང་ན་འཇིག་རྟེན་གསུམ་གྱི་མགོན་པོ་བླ་མ་རིན་པོ་ཆེ་བཞུགས་པར་བསམ། དེ་ཅི་འདྲ་ན་མཚན་བཟང་པོ་སུམ་ཅུ་རྩ་གཉིས། དཔེ་བྱད་བཟང་པོ་བརྒྱད་ཅུ། འོད་འདོམ་གང་བ། འོད་དང་འོད་ཟེར་གྱི་ཚོགས་དཔག་ཏུ་མེད་པ། མཚན་ཐོས་པ་ཙམ་གྱིས་ཕྱིར་མི་ལྡོག་པའི་ས་ཐོབ་པར་བྱེད་པའི་བཅོམ་ལྡན་འདས་བསྟན་པའི་བདག་པོ་དེ་ལྟར་བཞུགས་པ་བསམ། བླ་མ་རིན་པོ་ཆེའི་མདུན་དྲང་པོའི་པདྨ་རྣམས་ལ། ཡི་དམ་གྱི་ལྷར་གྱུར་ཚད་ཐམས་ཅད་བཞུགས་པར་བསམ། བླ་མ་རིན་པོ་ཆེའི་མདུན་རྒྱབ་གཡས་གཡོན་གྱི་པདྨ་རྣམས་ལ་འདས་མ་བྱོན་ད་ལྟར་དུས་གསུམ་ཕྱོགས་བཅུའི་སངས་རྒྱས་དང་བྱང་ཆུབ་སེམས་དཔའ་འཕགས་པ་ཉན་ཐོས་རང་སངས་རྒྱས་དང་བཅས་པ་ཐམས་ཅད་བཞུགས་པར་བསམ། བླ་མ་རིན་པོ་ཆེའི་སྐུ་ཕྲག་པ་ཡན་ཆོད་ཀྱི་པདྨ་རྣམས་ལ། ཁྱེད་རང་སོ་སོའི་མཁན་པོ་སློབ་དཔོན་དུ་གྱུར་ཚད་ཐམས་ཅད་བཞུགས་པར་བསམ། བླ་མ་རིན་པོ་ཆེའི་སྤྱི་བོ་ཡན་ཆོད་ཀྱི་པདྨ་རྣམས་ལ། རྩ་བ་དང་བརྒྱུད་པར་བཅས་པའི་བླ་མ་གོང་མ་རྣམས་བཞུགས་པར་བསམ། འོག་གི་པདྨ་རྣམས་ལ། དམ་པ་ཆོས་སྐྱོང་བའི་སྲུང་མ་ཆེན་པོ་དཔལ་ལྡན་མགོན་པོ་དང་། དཔལ་ལྷ་མོས་གཙོ་བྱས་པའི་འཇིག་རྟེན་དང་འཇིག་རྟེན་ལས་འདས་པའི་ཆོས་སྐྱོང་བའི་སྲུང་མ། ལྷ་ཆེན་པོ་བརྒྱད། ཀླུ་ཆེན་པོ་བརྒྱད། གཟའ་ཆེན་པོ་བརྒྱད། གནོད་སྦྱིན་གྱི་སྡེ་དཔོན་ཆེན་པོ་བརྒྱད། རྒྱུ་སྐར་ཉི་ཤུ་རྩ་བརྒྱད། འཕྲོག་མ་མ་བུའི་ཚོགས་དང་བཅས་པ། མདོར་ན་ཆོས་སྐྱོང་བར་ཞལ་གྱིས་བཞེས་ཚད་ཐམས་ཅད་བཞུགས་པར་བསམ། དེ་ལྟར་འདས་མ་འོངས་ད་ལྟར་ཕྱོགས་བཅུ་དུས་གསུམ་དུ་བཞུགས་པའི་